次韻去非留别
作者：葛勝仲
朝代：宋

paragraphs: 餘子碌碌不足數，太丘晚出吾所許。
淹盤此境未金馬，邂逅相逢慰銅虎。
與超宗語不知寒，從季遠遊那覺暑。
祥琴臯月歘戒行，征馬譙門聊出祖。
平生種學與績文，自信扶珪兼綴組。
分無桃葉把歌扇，只有松枝當談麈。
行装未辦纒頭帛，衣食何施擇木羽。
從來文豹深隱霧，此去老蛟真得雨。
長卿蜀肆初滌器，伯鸞吳廡曾舂杵。
青雲直上不作難，那復笑人憂鄧禹。